Den Uafhængige Politiklagemyndighed (DUP) undersøger nu en sag, hvor en politibetjent fra Københavns Politi endte i sammenstød med en ung mand.

Videoen blev i weekenden delt flittigt på de sociale medier. På videoen ser man, at den mandlige betjent tager fat i den unge mand, der står med en tandbørste.

Undervejs udbryder manden: "Hvad er det for noget, mand?"

Det er uvist, hvad der gik forud for sammenstødet.

På hjemmesiden oplyser DUP, at man har modtaget "flere" henvendelser vedrørende videoen, "hvor en polititjenestemand anvender magt over for en borger", lyder det.

Derudover har man ikke yderligere kommentarer til sagen.

Lørdag bekræftede Københavns Politi, at man havde kendskab til videoen.

"Vi er nu ved at undersøge, hvad der præcis er sket, herunder også hvad der er gået forud," skrev politiet.

Politiet skal ikke undersøge politiet

DUP blev sat i verden i 2012 og sikrer, at politikredsene ikke skal undersøge sig selv, når der er mistanke mod deres medarbejdere, fortæller DR Nyheders retsreporter Louise Dalsgaard.

- Når man klager over politiets opførsel, sker det til DUP, som så efterforsker sagen. Gennem den efterforskning vurderer DUP så, om der skal udtales kritik over betjentens adfærd, eller om der skal rejses en straffesag.

- Det sker, hvis DUP vurderer, at for eksempel en magtanvendelse eller misbrug af en stilling har været så grov, at den bør behandles inden for strafferetten, fortæller hun.

Louise Dalsgaard tilføjer, at undersøgelsen muligvis kan føre til, at betjenten bliver afhørt i sagen, ligesom sagens andre parter kan også blive afhørt.